b'\n_START_ARTICLE_\nKazba Al\xc5\xbeira\n_START_SECTION_\nPovijest\n_START_PARAGRAPH_\nAl\xc5\xbeirska kazba je osnovana na ostacima anti\xc4\x8dkog Icosiuma. To je bio maleni grad na brdu iznad mora koji je bio podijeljen na dva dijela: Gornji i Donji grad. Njime su vladali Feni\xc4\x8dani, Rimljani, Berberi i Arapi._NEWLINE_God. 1516., turski gusar-pla\xc4\x87enik, Khair-al-Din, je osnovao Al\xc5\xbeir kao prijestolnicu osmanskog dijela al\xc5\xbeirske obale. Al\xc5\xbeirski beg je djelovao podosta neovisno od sredi\xc5\xa1ta Osmanskog carstva u Istanbulu, \xc5\xa1to je dovelo do vojnog i gospodarskog procvata Al\xc5\xbeira. Izgradnja grada se nastavila do 17. stolje\xc4\x87a, i iako je Al\xc5\xbeir bio turski grad u njegovoj arhitekturi su se kombinirali utjecaji arapsko-mediteranske arhitekture s turskom vojnom arhitekturom u kojem ova druga nije nikada dominirala. Sam lokalitet je uvjetovao nastanak dugih vijugavih ulica i izmjenjivih meandara ulica anti\xc4\x8dkog grada._NEWLINE_Tijekom francuske okupacije (1830.-1962.) neki dijelovi grada su uni\xc5\xa1teni, ve\xc4\x87inom zbog nerazumijevanja zapadnjaka za islamsku arhitekturu, ali se od 1920-ih poku\xc5\xa1ava o\xc4\x8duvati Stari grad. Za\xc5\xa1tita Kazbe se po\xc4\x8dela provoditi 1970-ih, a u pravo je u tijeku obnova tradicionalnih gra\xc4\x91evina, ali i vje\xc5\xa1ta modernizacija infrastrukture Kazbe na takav na\xc4\x8din da se ne\xc4\x87e naru\xc5\xa1iti integritet starog grada. No, Reuters je u kolovozu 2008. godine objavio kako je Kazba u stanju nebrige i nekim dijelovima prijeti uru\xc5\xa1avanje.'